<classify> SERIKALI ya Awamu ya Tano chini ya Rais John Magufuli imesifiwa kwa utendaji mzuri katika kipindi cha miaka mitatu tangu iingie madarakani kwa kuwaletea wananchi maendeleo.Hayo yalibainishwa jana na watoa mada watano kwenye kongamano lililoandaliwa na Chuo Kikuu cha Dar es Salaam lililojadili kuhusu hali ya uchumi na siasa nchini Tanzania kwa kuangazia miaka mitatu ya Serikali ya Awamu ya Tano kuhusu wapi Taifa limetoka, liko wapi na linakwenda wapi.Kongamano hilo lilihudhuriwa na viongozi mbalimbali wakiwemo Waziri Mkuu mstaafu, Joseph Sinde Warioba, mawaziri, makatibu wakuu, wahadhiri wa vyuo vikuu, wasomi mbalimbali, wanafunzi wa vyuo vikuu na wanafunzi wa shule za sekondari.Rais Magufuli aliingia madarakani Novemba 5, 2015 baada ya kuibuka mshindi katika Uchaguzi Mkuu uliokuwa na upinzani mkali kutoka kwa mgombea wa nafasi hiyo kupitia muungano wa vyama vya upinzani chini ya mwavuli wa Umoja wa Katiba ya Wananchi Ukawa, Edward Lowassa.Miongoni mwa watoa mada hao ni Profesa Humphrey Moshi, Profesa Kitila Mkumbo ambaye pia ni Katibu Mkuu wa Wizara ya Maji, Makamu Mkuu mstaafu wa chuo hicho, Profesa Rwekaza Mukandala, Profesa Martha Qorro na Profesa Hudson Nkotagu.Kwa kuwa Serikali ya Awamu ya Tano imejipambanua katika uchumi wa viwanda, Profesa Moshi ambaye alitoa mada inayohusu uchumi na maendeleo ya viwanda, alisema ili kufikia maendeleo hayo ya viwanda, uchumi wa Tanzania haunabudi kuwa shirikishi na sekta zingine za kiuchumi.Profesa Moshi alisema kwa miaka 15 uchumi wa Tanzania ulikua kwa asilimia sita hadi saba kwa mwaka ambacho siyo kitu kibaya, lakini bado uchumi haukuwa shirikishi kwa sababu mbalimbali.Alizitaja sababu hizo ni pamoja ukuaji mdogo wa sekta ya kilimo kwa asilimia nne, sekta zingine kama ya madini iliyokuwa inakua kwa asilimia 10 hadi 17 hazikuweza kupunguza umaskini, sekta ya viwanda ilikuwa inadumaa na kukua kwa asilimia nane hadi tisa na matokeo haya yanaonesha kuwa bado mfumo wa uchumi haujabadilika.Alisema kutokana na hali hiyo, nchi inahitaji kuwa na mfumo mbadala ambao unahamisha rasilimali kutoka kwenye sekta yenye tija ndogo kama kilimo kwenda kwenye sekta yenye tija kubwa kama viwanda.Alishauri kuwepo na mfumo ambao unawezesha nguvu kazi kutoka kwenye sekta ya kilimo kuhamia kwenye sekta ya viwanda. Alisema sekta ya kilimo inachukua asilimia 70 ya nguvu kazi ambayo inatakiwa ishuke hadi asilimia 20 ili nguvu kazi kubwa iende kwenye viwanda.Alisema kwa kufanya hivyo nchi itakuwa inajenga sekta ya kilimo yenye tija kubwa itakayohakikisha kunakuwepo usalama wa chakula lakini pia inatoa malighafi za kutosha kwa ajili ya viwanda. Kwa mujibu wake, nchi zote zinazopambana kupunguza umaskini, viwanda limekuwa ni jambo la lazima.Alisema kiuchumi hakuna sekta isiyokuwa na uhusiano na viwanda, hivyo sekta za uchumi nchini lazima ziwe shirikishi. Katika kuhakikisha Serikali ya Awamu ya Tano inafikia azma ya kuwa na uchumi wa viwanda, mtaalamu huyo wa uchumi alisema ni lazima Taifa liachane na mipango isiyotekelezeka.Aidha, Profesa Moshi alisema Serikali ya Dk Magufuli imeonesha wazi kwamba kiongozi akiwa na dira, uzalendo na uthubutu, inawezekana kufikia maendeleo ya viwanda. Naye Profesa Nkotagu aliyetoa mada kuhusu nishati na miundombinu, alisema serikali imejitahidi kuwa na vyanzo kadhaa vya nishati, ikiwemo nishati jadidifu ambayo kupitia mito mikubwa unazalishwa umeme wa megawati 4,700 huku mradi wa Stieglers Gorge ukikamilika utazalisha megawati 2,100.Alivitaja vyanzo vingine kuwa ni umeme wa jotoardhi ambao ni megawati 5,000, umeme wa upepo megawati 10, umeme wa takataka megawati 500. Alisema lengo la serikali mpaka ifikapo mwaka 2020 ni kuwa na megawati 5,000 na kufikia mwaka 2025 megawati 10,000.Profesa Nkotagu aliiomba Serikali ya Dk Magufuli kuongeza vyanzo vya nishati, wataalamu wa nishati, tafiti kuhusu nishati, kuwajengea uwezo wataalamu pamoja na kuongeza mapambano ya vita dhidi ya rushwa na ufisadi.Kwa upande wake, Profesa Qorro aliyezungumzia mada kuhusu lugha na maendeleo, alisema ni muhimu kuwa na mawasiliano yenye kuleta maendeleo kwa Taifa. Profesa Qorro alisema lugha lazima ieleweke na pande zote mbili yaani mzungumzaji na msikilizaji au mwandishi na msomaji.Moja ya tafiti barani Afrika inaonesha kuwa tatizo la kutokuwa na maendeleo ni mipango hiyo ya maendeleo kufanyika kwa kutumia lugha za kigeni. Hili ni tatizo kwa kuwa lugha ni muhimu inayoeleweka ni muhimu kwa tafiti na mijadala ya maendeleo, alieleza Profesa Qorro.Naye Profesa Mukandala alisema wanasiasa wengi wanakabiliwa na mtanziko wa kisiasa kwa kuwa siasa ni mchezo mgumu wa kihesabu na kimkakati. Alisema kila mwanasiasa ana malengo matatu ambayo ni kupata madaraka na kudumu kwa kipindi mwafaka, kutawala na kuongoza kwa ufanisi na mafanikio pamoja na kujenga chama imara na aminifu kwake.Alisema kutokana na mambo hayo, alisema Baba wa Taifa, Mwalimu Julius Nyerere alipambana na ubeberu, uonevu, ukandamizaji na unyonyaji na alitutaka tuyakatae mambo hayo. Alisema mtindo huo wa uongozi wa Mwalimu pia unaonekana kwenye uongozi wa Rais Magufuli kwa kupitia hotuba zake na matendo.Mambo mengine ni kupiga vita rushwa, uvivu, utegemezi, umaskini na kuwekeza kwenye uchumi wa viwanda kama ilivyo kwa Mwalimu kupitia Azimio la Arusha. Alisema Rais Magufuli kama alivyo Mwalimu Nyerere amekuwa mwepesi kuchukua hatua na kutenda, amejenga mazingira ya kuaminika ndani na nje ya nchi. Profesa Mkumbo alisema Serikali ya Awamu ya Tano inafanya kazi kubwa kupiga vita rushwa na ufisadi katika kuwaletea wananchi maendeleo.  <topic>: kitaifa 